Title: ข้อบัญญัติองค์การบริหารส่วนตำบลคลองสมบูรณ์ เรื่อง การลดหย่อนภาษีบำรุงท้องที่ พ.ศ. 2552

ข้อบัญญัติองค์การบริหารส่วนตำบลคลองสมบูรณ์

ข้อบัญญัติองค์การบริหารส่วนตำบลคลองสมบูรณ์
เรื่อง
การลดหย่อนภาษีบำรุงท้องที่
พ.ศ.
๒๕๕๒[๑]

อาศัยอำนาจตามความในมาตรา ๗๑ และมาตรา ๗๒
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลคลองสมบูรณ์
โดยได้รับความเห็นชอบจากสภาองค์การบริหารส่วนตำบลคลองสมบูรณ์ และนายอำเภอคลองขลุง
จึงตราข้อบัญญัติไว้ ดังต่อไปนี้

ข้อ ๑  ข้อบัญญัตินี้เรียกว่า ข้อบัญญัติองค์การบริหารส่วนตำบลคลองสมบูรณ์
เรื่อง การลดหย่อนภาษีบำรุงท้องที่ พ.ศ. ๒๕๕๒

ข้อ ๒  ให้ใช้ข้อบัญญัตินี้
ให้ใช้บังคับในเขตองค์การบริหารส่วนตำบลคลองสมบูรณ์ นับแต่วันที่ประกาศไว้โดยเปิดเผย
ณ ที่ทำการองค์การบริหารส่วนตำบลคลองสมบูรณ์

ข้อ ๓  ในข้อบัญญัตินี้
ที่ดิน หมายความว่า
ที่ดินและให้หมายความรวมถึง พื้นที่ที่เป็นภูเขา หรือมีน้ำด้วย
เจ้าของที่ดิน หมายความว่า
บุคคลหรือคณะบุคคล ไม่ว่าจะเป็นบุคคลธรรมดาหรือเป็นนิติบุคคล ซึ่งมีกรรมสิทธิ์ในที่ดินหรือครอบครองอยู่ในที่ดินที่ไม่เกินกรรมสิทธิ์ของเอกชน
ปี หมายความว่า ปีปฏิทิน

ข้อ ๔  ให้ลดหย่อนภาษีบำรุงท้องที่แก่บุคคลธรรมดา
ซึ่งเป็นเจ้าของที่ดินแปลงเดียวหรือหลายแปลงที่อยู่ในเขตองค์การบริหารส่วนตำบลคลองสมบูรณ์
และใช้ที่ดินนั้นเป็นที่อยู่อาศัยของตนเป็นที่เลี้ยงสัตว์ของตน
ให้ลดหย่อนไม่ต้องเสียภาษีบำรุงท้องที่ได้ ๓ ไร่

ข้อ ๕  ที่ดินที่เจ้าของประกอบกสิกรรมประเภทไม้ล้มลุกนั้นด้วยตนเองให้เสียไร่ละ
๕ บาท แต่ถ้าหากไม่ได้ประกอบกสิกรรมเฉพาะประเภทไม้ล้มลุกด้วยตนเองให้เสียกึ่งอัตรา
หากเป็นที่ดินที่ทิ้งไว้ว่างเปล่า หรือไม่ได้ทำประโยชน์ตามควรแก่สภาพท้องที่ดิน
ให้เสียเพิ่มขึ้นอีกเท่าตัว

ข้อ ๖  ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่าไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ ๗  ให้นายกองค์การบริหารส่วนตำบลคลองสมบูรณ์เป็นผู้รักษาการตามข้อบัญญัตินี้และให้มีอำนาจออกระเบียบ
ประกาศ หรือคำสั่ง เพื่อปฏิบัติการให้เป็นไปตามข้อบัญญัตินี้

ประกาศ
ณ วันที่ ๑๘ ธันวาคม พ.ศ. ๒๕๕๒
ละมัย
 ศรีภุมมา
นายกองค์การบริหารส่วนตำบลคลองสมบูรณ์

ปริยานุช/พิมพ์
๒๐
เมษายน ๒๕๕๓

นันท์นภัสร์/ตรวจ
๒๐
เมษายน ๒๕๕๓

[๑]
ราชกิจจานุเบกษา เล่ม ๑๒๗/ตอนที่ ๕๕ ง/หน้า ๒๓๖/๘ เมษายน ๒๕๕๓